V prípade, že by sa parlamentné voľby konali v prvej polovici decembra, víťazom by sa stala strana Smer-SD so ziskom 18,1% hlasov. Vyplýva to z prieskumu agentúry Polis Slovakia pre TV JOJ, ktorý agentúra vykonala v dňoch 7. až 11 decembra na vzorke 1 131 respondentov starších ako 18 rokov na území celej SR. Respondenti v rámci prieskumu odpovedali na otázku: „Keby boli parlamentné voľby tento víkend, ktorú stranu by ste volili?“.

Národniari majú sedem percent

Na druhom mieste by sa podľa prieskumu umiestnila strana Kotlebovci – Ľudová strana Naše Slovensko so ziskom 12,2% hlasov. Strane Za ľudí exprezidenta Andreja Kisku by hlas odovzdalo 10,1% opýtaných.

Nasledujú subjekty OĽaNO-NOVA-KÚ–Zmena zdola (9,8%), koalícia Progresívne Slovensko/Spolu (9,5%), Slovenská národná strana (7%), Kresťanskodemokratické hnutie (6,1%) a Sme rodina (5,5%).

Most-Híd a SaS s rovnakou podporou

Do parlamentu by sa podľa prieskumu dostali aj Magyar Közösségi Összefogás – Maďarská komunitná spolupatričnosť (5,2%), Most-Híd (5,2%) a tiež Sloboda a Solidarita (5,2%). Naopak pred bránami zákonodárneho zboru by zostali Dobrá voľba (2,4%), Vlasť (2,2%), Socialisti.sk (0,8%), Starostovia a nezávislí kandidáti (0,5%) aj Máme toho dosť! (0,2%).

Rozloženie mandátov v parlamente na základe výsledkov prieskumu by vyzeralo nasledovne: Smer-SD by získal 29 kresiel, ĽSNS 20 a strana Za ľudí a OĽaNO rovnako po 16. Koalícia PS/Spolu by získala 15 kresiel, SNS 11, KDH 10 a Sme rodina 9. Maďarská komunitná spolupatričnosť, Most-Híd a SaS by získali zhodne po osem poslaneckých kresiel.

Volieb by sa podľa prieskumu zúčastnilo 56% opýtaných. Naopak voliť by nešlo 12% respondentov a 32% opýtaných bolo nerozhodnutých.